1.

Článok 4 sa nahrádza takto: „Článok 4 Schválenia organizácií zapojených do zachovania letovej spôsobilosti 1. Organizácie, ktoré sú zapojené do zachovania letovej spôsobilosti lietadiel a komponentov určených na inštaláciu do nich, vrátane údržby, musia byť schválené príslušným orgánom na ich vlastnú žiadosť v súlade s príslušnými požiadavkami prílohy II (časť 145), prílohy Vc (časť CAMO) alebo prílohy Vd (časť CAO) uplatniteľnými na jednotlivé organizácie. 2. Odchylne od odseku 1 môže príslušný orgán do 24. septembra 2020 organizáciám na ich vlastnú žiadosť vydávať schválenia v súlade s podčasťami F a G prílohy I (časť M). Všetky schválenia vydané v súlade s podčasťami F a G prílohy I (časť M) sú platné do 24. marca 2022. 3. Osvedčenia o schválení organizácií údržby vydané alebo uznané členským štátom v súlade s certifikačnými špecifikáciami JAR 145 uvedenými v prílohe II k nariadeniu Rady (EHS) č. 3922/91 (*1) a platné pred 29. novembrom 2003 sa považujú za osvedčenia vydané v súlade s požiadavkami prílohy II (časť 145) k tomuto nariadeniu. 4. Organizáciám, ktoré sú držiteľmi platného osvedčenia o schválení organizácie vydaného v súlade s podčasťami F alebo G prílohy I (časť M) alebo s prílohou II (časť 145), musí príslušný orgán na ich vlastnú žiadosť vydať formulár 3-CAO uvedený v doplnku I k prílohe Vd (časť CAO), a následne nad nimi musí vykonávať dohľad príslušný orgán v súlade s prílohou Vd (časť CAO). Práva takejto organizácie na základe schválenia vydaného v súlade s prílohou Vd (časť CAO) sú rovnaké ako práva na základe schválenia vydaného v súlade s podčasťou F alebo podčasťou G prílohy I (časť M) alebo s prílohou II (časť 145). Uvedené práva však nesmú prekračovať rozsah práva organizácie uvedenej v oddiele A prílohy Vd (časť CAO). Odchylne od ustanovenia CAO.B.060 prílohy Vd (časť CAO) môže organizácia do 24. marca 2022 opraviť akékoľvek zistenia nesúladu s požiadavkami uvedenými v prílohe Vd (časť CAO), ktoré nie sú zahrnuté v podčastiach F alebo G prílohy I (časť M) alebo v prílohe II (časť 145). Ak organizácia po 24. marci 2022 neuzavrela uvedené zistenia, osvedčenie o schválení sa úplne alebo čiastočne zruší, obmedzí alebo pozastaví. 5. Organizáciám, ktoré sú držiteľmi platného osvedčenia o schválení organizácie pre riadenie zachovania letovej spôsobilosti vydaného v súlade s podčasťou G prílohy I (časť M), musí príslušný orgán na ich vlastnú žiadosť vydať osvedčenie o schválení podľa formulára EASA 14 v súlade s prílohou Vc (časť CAMO), a následne nad nimi musí vykonávať dohľad príslušný orgán v súlade s prílohou Vc (časť CAMO). Odchylne od ustanovenia CAMO.B.350 prílohy Vc (časť CAMO) môže organizácia do 24. marca 2022 opraviť akékoľvek zistenia nesúladu s požiadavkami uvedenými v prílohe Vc (časť CAMO), ktoré nie sú zahrnuté v podčasti G prílohy I (časť M). Ak organizácia po 24. marci 2022 neuzavrela uvedené zistenia, osvedčenie o schválení sa úplne alebo čiastočne zruší, obmedzí alebo pozastaví. 6. Osvedčenia a schválenia programu údržby lietadla vydané podľa nariadenia (EÚ) č. 1321/2014 v znení platnom pred 24. marcom 2020 sa považujú za osvedčenia a schválenia vydané v súlade s týmto nariadením. (*1) Nariadenie Rady (EHS) č. 3922/91 zo 16. decembra 1991 o harmonizácii technických požiadaviek a správnych postupov v oblasti civilného letectva (Ú. v. ES L 373, 31.12.1991, s. 4).“"